Rauf Əliyev (futbolçu)

**Rauf Əliyev**  () — azərbaycanlı futbolçu. Hücumçu mövqeyində oynayır. Hal hazırda karyerasını başa vurub.

## Həyatı
Rauf Əliyev 12 fevral 1989-cu ildə Füzuli rayonunun Yuxarı Əbdürrəhmanlı kəndində anadan olub.

## Klub karyerası

### Qarabağ
Peşəkar karyerasına 2006-cı ildə Qarabağ klubunda başlayıb. Qarabağın heyətində ilk qolunu Azərbaycan çempionatının 23-cü turunda səfərdə Sumqayıtın Gənclərbirliyi klubunun qapısına vurub, Rauf bu oyunda 50-ci dəqiqədə hesabı açıb. Oyun 0-3 hesabı ilə Qarabağın xeyrinə başa çatıb. Bu, Raufun həmin mövsümdə vurduğu yeganə qol olub. 2006-2007 mövsümündə 11 oyunda meydana çıxıb. 2007-2008 mövsümündə Rauf Qarabağın heyətində 8 oyunda meydana çıxıb və 1 qol vurub. Yeganə qolu çempionatın 17-ci turunda Masallı komandasının qapısından keçirib. 2008-2009 mövsümündə Qarabağın heyətində 8 oyunda meydana çıxıb və 1 qol vurub.

Rauf 2009-2010 mövsümündə Qarabağ komandasının heyətində UEFA Avropa Liqasının təsnifat mərhələsində meydana çıxıb. 16 iyun 2009-cu ildə ikinci təsnifat mərhələsində Norveçin Rusenborq klubu ilə səfər oyununda 90-cı dəqiqədə Maksim Medvedevi əvəz edərək meydana çıxıb. Bu, onun qitəmiqyaslı yarışlarda debütü olub. Bir həftə sonra Bakıda cavab oyununda isə 82-ci dəqiqədə meydana daxil olub. Rauf Qarabağ klubunun heyətində üçüncü təsnifat mərhələsinin cavab oyununda Finlandiyanın Honka klubu ilə qarşılaşmada da oyunun sonlarında meydana çıxıb. Avroliqanın pley-of mərhələsində Niderlandın Tvente klubu ilə oyunlarda da Rauf əvəzetmədən meydana daxil olub. Ev oyunun 90-cı dəqiqəsində sarı vərəqə ilə cəzalanıb.

25 oktyabr 2009-cu ildə Azərbaycan Premyer Liqasının 8-ci turunda Yevlax Şəhər Stadionunda Karvan klubu ilə səfər oyununda 73-cü dəqiqədə qol vuraraq hesabı 1-1 edib və Qarabağı məğlubiyyətdən xilas edib. 30 oktyabr 2009-cu ildə 9-cu turda Xəzər-Lənkəranla oyunda 86-cı dəqiqədə hesabı açaraq Qarabağa qələbə qazandırıb.

1 iyul 2010-cu ildə UEFA Avropa Liqasının 2010/2011 mövsümünün birinci təsnifat mərhələsində Makedoniyanın Metallurq Skopye klubu ilə ilk görüşündə oyunu əvəzolunmadan keçirib. 15 iyulda Şimali İrlandiyanın Portadaun klubu ilə səfər oyununda 46-cı dəqiqədə meydana daxil olub, 22 iyulda ev oyununda isə əsas heyətdə meydana çıxıb və 76-cı dəqiqədə əvəzlənib. 29 iyul 2010-cu ildə üçüncü mərhələnin ilk oyununda Polşanın Visla Krakov klubu ilə ilk oyunda əsas heyətdə meydana çıxıb, 69-cu dəqiqədə əvəzlənib. 5 avqustda cavab oyununda Rauf karyerası ərzində UEFA Avropa Liqasında ilk qolunu vurub. Oyunun 33-cü dəqiqəsində komandasının ikinci qolunu vurub, oyun 3-2 hesabı ilə Qarabağın xeyrinə başa çatdı. 19 avqustda Almaniyanın Borussiya Dortmund klubu ilə səfər oyununda 46-cı dəqiqədə əvəzlənib, 26 avqustda ev oyununda 90 dəqiqə meydanda olub.

5 noyabr 2010-cu ildə Azərbaycan çempionatının 12-ci turunda MOİK klubu ilə oyunda 44 və 49-cu dəqiqələrdə qol vuraraq karyerasında ilk dublu edib, oyun 3-0 hesabı ilə Qarabağın xeyrinə başa çatıb. 4 dekabr 2010-cu ildə 16-cı tur çərçivəsində İnter Bakı ilə qarşılaşmada 45-ci dəqiqədə oyunda yeganə qola imza ataraq Qarabağa qələbə qazandırıb. 23 dekabrda 19-cu turda səfərdə Xəzər-Lənkərana qarşı oyunda 4 və 75-ci dəqiqələrdə qol vurub, oyun 1-2 hesabı ilə Qarabağın xeyrinə başa çatıb.

7 iyul 2011-ci ildə UEFA Avropa Liqasının 2011/2012 mövsümünün birinci təsnifat mərhələsində Litvanınn Banqa klubu ilə ev oyununda əsas heyətdə meydana çıxıb və 59-cu dəqiqədə əvəzlənib. 14 iyul 2011-ci ildə Farer adalarının EB/Streymur klubu ilə səfər qarşılaşmasında 11-ci dəqiqədə qol vuraraq hesabı açıb. Oyun 1-1 hesabı ilə başa çatıb. Bir həftə sonra 21 iyulda ev oyununda 90 dəqiqə meydanda olub. 28 iyulda Belçikanın Klub Brügge komandası ilə ilk oyunda 62-ci dəqiqədə Rauf qol vuraraq hesab arasında fərqi azaldıb, oyunda Qarabağ 4-1 hesabı ilə məğlub olub. Bir həftə sonra cavab oyununda da Rauf meydanda olub.

14 avqust 2011-ci ildə Azərbaycan çempionatının ilk turunda İnter Bakı ilə qarşılaşmada 52-ci dəqiqədə qol vurub, oyun 1-0 hesabı ilə Qarabağın xeyrinə başa çatıb. 21 oktyabrda 9-cu tur oyununda Simurqla qarşılaşmada 61-ci dəqiqədə oyunda yeganə qola imza atıb. 3 mart 2011-ci ildə 21-ci turda AZAL klubu ilə qarşılaşmada oyunun 81-ci dəqiqəsində qol vuraraq Qarabağa qələbə qazandırıb, oyun 1-0 hesabı ilə başa çatıb.

2012-ci ilin yay transfer pəncərəsində Raufun Xəzər-Lənkərana keçəcəyi gözlənilirdi, lakin bu transfer baş tutmamışdı. Qurban Qurbanov nu transferlə bağlı belə açıqlama vermişdi:*“Xəzər Lənkəran” Raufla əlaqədar bizə müraciət edib. Amma biz hələ ortaq məxrəcə gəlməmişik. Klub olaraq, futbolçumuza görə müəyyən məbləğ istəmişik. Əgər onlar buna razılaşsalar, Əliyev “Xəzər Lənkəran”ın futbolçusu olacaq. Lakin hələlik o, bizim oyunçumuzdu”.* Rauf 2012-2013 mövsümünün birinci yarısında Qarabağda çox zəif çıxış etdi, 18 oyunda meydana çıxsa da qol vurmadı.

### Bakı
2013-cü ilin yanvar ayında qış transfer pəncərəsində Rauf Qarabağdan ayrılaraq Bakı klubuna keçib. Bakıdan başqa Raufun adı Qəbələ və başqa bölgə klubları ilə də hallanırdı. Rauf Bakı klubu ilə iki illik müqavilə bağlayıb.

10 fevral 2013-cü ildə Azərbaycan Premyer Liqasının 19-cu turunda Sumqayıtla görüşdə Bakının heyətində debüt edib. Bakı klubunun heyətində ilk qolu Azərbaycan çempionatının 26-cı turunda Qəbələ komandasının qapısına vurub, Rauf Əliyev oyunun 91-ci dəqiqəsində 11 metrlik cərimə zərbəsindən fərqlənib.

20 oktyabr 2013-cü ildə Azərbaycan Premyer Liqasının 10-cu turunda AZAL-la qarşılaşmada 11 və 22-ci dəqiqələrdə qol vuraraq Bakı klubunun heyətində ilk dublunu edib, oyun 2-2 hesabı ilə başa çatıb. 15 dekabrda Azərbaycan Premyer Liqasının 17-ci turunda Rauf ilk dəfə Bakının heyətində oyunun 73-cü dəqiqəsində Qarabağa qol vuraraq komandasına qələbə qazandırıb, oyun 2-1 hesabı ilə başa çatıb.

### Statistika

Mənbə:http://int.soccerway.com/players/rauf-aliyev/84411/Son yeniləmə: 28 dekabr 2013





## Milli komanda karyerası

Rauf Əliyev 2008-ci ildə noyabrın 16-dan 18-ə kimi 21 yaşadək futbolçulardan ibarət Azərbaycan komandasının heyətində təlim məşq toplanışında iştirak edib. 2009-cu ildə yanvarın 4-dən 10-dək millinin Antalyada keçirdiyi təlim məşq toplanışında da Rauf iştirak edib.

25 fevral 2010-cu ildə İordaniya ilə yoldaşlıq görüşündə millinin heyətində debüt edib. Bu oyunda Rauf 71-ci dəqiqədə Əfran İsmayılovu əvəz edib.

Rauf Əliyev milli komandanın heyətində UEFA Avropa Kuboku 2012-un seçmə mərhələ oyunlarında iştirak edib. 2 sentyabr 2011-ci ildə Tofiq Bəhramov adına Respublika Stadionunda Belçika komandası ilə qarşılaşmada 86-cı dəqiqədə Mahir Şükürovun ötürməsindən sonra başla qol vuraraq hesabı 1-1 edib, oyun bu hesabla başa çatıb. Bu, Raufun milli komandada ilk qolu olub. Dörd gün sonra 6 sentyabrda Qazaxıstan komandası ilə oyunda da 53-cü dəqiqədə Mahir Şükürovun ötürməsindən başla qol vuraraq hesabı 1-1 edib, oyun 3-2 hesabı ilə Azərbaycan milli komandasının xeyrinə başa çatıb. Rauf bu seçmə mərhələdə 5 oyunda meydanda olub.

11 noyabr 2011-ci ildə Albaniya ilə yoldaşlıq görüşündə 22-ci dəqiqədə oyunda yeganə qola imza ataraq Azərbaycan milli komandasına qələbə qazandırıb.

Rauf millinin heyətində FİFA Dünya Kuboku 2014-ün seçmə mərhələsində 9 oyun keçirib. Bu seçmə mərhələdə yeganə qolu 14 noyabr 2012-ci ildə səfərdə Şimali İrlandiya komandasının qapısına vurub. Rauf Əliyev bu oyunda 5-ci dəqiqədə fərqlənib. 26 mart 2013-cü ildə Portuqaliya millisi ilə qarşılaşmada 55-ci dəqiqədə ikinci sarı vərəqəni alaraq meydandan qovulub.

### Milli komandada oyunlar

Mənbə:
Son yeniləmə: 19 noyabr 2013




### Milli komandada qollar

## Uğurlar

### Klub

; Qarabağ
*Azərbaycan Kuboku
** Qalib (1): 2008-09
*Azərbaycan Premyer Liqası
** Bürünc (2): 2009-10, 2010-11

### Şəxsi
* Qarabağ futbol klubu "İlin ən yaxşısı" mükafatı: 2010
* Azərbaycanda ilin futbolçusu: 2011
* Azərbaycan Premyer Liqasında ayın oyunçusu: fevral 2011
* Azərbaycan Premyer Liqasının ən yaxşı hücumçusu: 2011-2012

## İstinadlar

## Xarici keçidlər

* Rauf Əliyev soccerway.com saytında
* Rauf Əliyev national-football-teams.com saytında
* Rauf Əliyev Qarabağ FK saytında 
* Rauf Əliyev transfermarkt.de saytında
* Rauf Əliyev Peşəkar Futbol Liqasının saytında
* Rauf Əliyev Bakı FK saytında